Selv om huspriserne siden 2012 er steget med 48 procent i Brønshøj og med 44 procent i den aarhusianske bydel Aabyhøj, er det ikke blevet sværere for en familie at købe sin første bolig her, end det var for seks år siden.

Faktisk er adgangen til et lille hus i hele Aarhus Kommune og i en række forstadskommuner omkring København ligefrem blevet økonomisk lettere for børnefamilier, også dem uden friværdi fra ejerlejlighed eller andelsbolig. Det viser en analyse af indkomstbehovet ved huskøb omkring storbyerne fra Boligøkonomisk Videncenter under Realdania.

»I forstæderne allertættest på København er det blevet sværere at få råd til hus, end det var i 2012. Men vi er overraskede over, at der er så mange steder i relativ nærhed af byen, hvor det omvendt er blevet nemmere at få hus og have«, siger økonom Michael Harboe Møller fra Boligøkonomisk Videncenter.